《君子行》
清代·陈学洙

君子畏幽独，大廷乃敢言。小人詟稠众，衾影不可扪。

绳尺君子心，之死靡所夺。脂韦小人态，临难思苟活。

譬如丹山凤，煌煌世之仪。蛇蝎藏阴房，白日难逞威。

又如青松枝，经霜不渝色。厌彼荆棘繁，剪伐何足恤。

缁素既异染，珷瑜仅同形。泻水一器中，当辨渭与泾。

作者简介：（1638—1719）清江苏长洲人，字左原。康熙二十三年举人。性情笃厚，守节操极严。工诗文，其古诗古朴深秀，近体意致淡荡。有《西田诗集》、《响山夕集》。